# L’Heptaméron des nouvelles (1559)/Nouvelle 31
## LA QVATRIESME IOVRNEE DES NOVVELLES DE LA ROYNE DE NAVARRE.

Madame Oiſille, ſelon ſa bonne coustume, ſe leua beaucoup plus matin que tous les autres : & en meditãt ſon liure de la ſaincte Eſcriture, attendit la compaignie, qui peu à peu ſe raſſembla, & les paresseux s’excuſerent ſur la parolle de Dieu, diſans, i’ay vne femme, & n’y puis aller ſi toſt. Parquoy Hircan & Parlamente ſa femme trouuerent la lecon bien commencée : mais Oiſille ſceut tresbien chercher les paſſages, ou l’eſcriture reprend ceux qui ſont negligens d’ouyr ceſte ſaincte parolle. Et non ſeulement leur liſoit le texte, mais außi leur faiſoit tant de bonnes & ſainctes exhortations, qu’il n’eſtoit poßible de s’ennuyer à l’ouyr. La lecon finie, Parlamente luy diſt : I’eſtois marrie d’auoir eſté pareſſeuſe quand ie ſuis arrivée icy : mais puis que ma faulte eſt occaſion de vous auoir faict ſi bien parler à moy, ma pareſſe a doublement profité : car i’ay repos de corps à dormir d’auantage, & d’eſprit à vous ouyr ſi bien dire. Or pour penitẽce, luy diſt Oiſille, allons à la meſſe prier noſtre ſeigneur nous donner la volonté & le moyen d’executer ſes commandemens, & puis qu’il commande ce que luy plaira. En diſant ces parolles ſe trouuerent à l’egliſe, ou ils ouyrent la meſſe deuotement, & apres ſe meirent à table, ou Hircan n’oublia point à ſe moquer de la pareſſe de ſa femme. Apres diſner ſ’en allerent repoſer, pour eſtudier leur roole, & quand l’heure fut venuë, ſe trouuerent au lieu accouſtumé. Et lors Oiſille demanda à Hircan, à qui il donnoit ſa voix, pour commencer la iournée. Si ma femme, diſt il, n’euſt commencé celle d’hier, ie luy euſſe donné ma voix : car combien que i’aye touſiours penſé qu’elle m’ait plus aimé, que tous les hommes du monde, ſi eſt-ce que ce matin, elle m’a monstré m’aimer mieux, que Dieu & ſa parolle, laiſſant voſtre bonne lecon, pour me tenir compaignie. Ainſi donc ie luy euſſe volontiers baillé cest honneur : mais puis que ne le puis bailler à la plus ſage femme de la compaignie, ie le bailleray au plus ſage d’entre nous, qui est Guebron : mais ie le prie qu’il n’espargne point les moynes. Guebron luy dist : Il ne m’en falloit point prier, ie les auois bien pour recommandez : Car il n’y a pas long temps, que i’en ay ouy faire vn compte à monſieur de ſainct Vincent, ambaſſadeur de l’Empereur, qui eſt digne de n’eſtre mis en oubly.
Execrable cruauté d’vn Cordelier, pour paruenir à ſa deteſtable paillardiſe : & la punition qui en fut faicte.

#### NOVVELLE TRENTEVNIESME.

Avx terres ſubiectes à l’Empereur Maximilian d’Auſtriche, y auoit vn conuent de Cordeliers fort eſtimé, aupres duquel vn gentil-homme auoit ſa maiſon. Et portoit telle amitié aux religieux de leans, qu’il n’auoit bien qu’il ne leur dõnaſt, pour auoir part en leurs bienfaicts, ieuſnes, & diſciplines. Et entre autres y auoit leans vn grãd & beau Cordelier, que le gentil-homme auoit prins pour ſon confeſſeur : lequel auoit telle puiſſance de commãder en la maiſon du gentil-homme, que luy meſme. Ce Cordelier, voyant la femme de ce gentil-hõme tant belle & ſage, qu’il n’eſtoit poſsible de plus, en deuint ſi fort amoureux, qu’il en perdit le boire & le man- ger, & toute raiſon naturelle. Et vn iour, deliberant executer ſon entrepriſe, ſ’en alla tout ſeul, en la maiſon du gentil-homme : & ne le trouuãt point, demanda à la damoiſelle, ou il eſtoit allé. Elle luy diſt, qu’il eſtoit allé à vne ſienne terre, ou il deuoit demeurer deux ou trois iours : mais ſ’il auoit affaire à luy, elle y enuoyroit vn homme expres. Il diſt que non, & cõmença à aller & venir par la maiſon, comme celuy qui auoit quelque affaire d’importance en ſon entendemẽt. Et quand il fut ſailly hors de la chambre, elle diſt à vne de ſes femmes (deſquelles n’auoit que deux) Allez apres le beaupere, & ſçachez ce qu’il veult : car ie luy trouue le viſage d’vn hõme qui n’eſt pas content. La chambriere ſ’en alla à la court, luy demander ſ’il vouloit rien. Il luy reſpondit que ouy, & la tirant en vn coing, print vn poignart, qu’il auoit en ſa mãche, & le luy meit dedans la gorge. Ainſi qu’il eut acheué, arriua en la meſme court vn ſeruiteur du gentil-hõme, eſtant à cheual, lequel apportoit la rente d’vne ferme. Incontinent qu’il fut à pied, ſalüa le Cordelier, qui en l’embraſſant luy meit par derriere le poignart en la gorge, & ferma la porte du chaſteau ſur luy. La damoiſelle, voyant que ſa chambriere ne reuenoit point, ſ’ebahit pourquoy elle demeuroit tant auec le Cordelier, & diſt à ſon autre chambriere : Allez veoir à quoy il tient, que voſtre cõpaigne ne reuiẽt. La chambriere ſ’y en va, & ſi toſt qu’elle fut deſcẽdue, & que le beaupere la veid, il la tira à part en vn coing, & en feit comme de l’autre : & quãd il ſe veid ſeul en la maiſon, ſ’en vint à la damoiſelle, & luy diſt, qu’il y auoit long temps, qu’il eſtoit amoureux d’elle, & que l’heure eſtoit venuë qu’il failloit qu’elle luy obeïſt. Elle, qui ne ſ’en fut iamais doubtée, luy diſt : Mon pere, ie croy que ſi i’auois vne volonté ſi malheureuſe, que me voudriez lapider le premier. Le religieux luy diſt : Sortez en ceſte court, & vous verrez ce que i’ay faict. Quãd elle veid ſes deux chambrieres & ſon varlet morts, elle fut ſi treſeffroyée de peur, qu’elle demeura comme vne ſtatue ſans ſonner mot. A l’heure le meſchant, qui ne vouloit point iouïr d’elle pour vne heure ſeule, ne la voulut prendre par force, mais luy diſt : Ma damoiſelle, n’ayez peur, vous eſtes entre les mains de l’homme du monde qui plus vous aime. Diſant cela, il deſpouïlla ſon grand habit, deſſoubs lequel en auoit vn plus petit, qu’il preſenta à la damoiſelle, en luy diſant, que ſi elle ne le prenoit, il la mettroit au rang des treſpaſſez, qu’elle voyoit deuant ſes yeux. La damoiſelle plus morte que viue, delibera de feindre luy vouloir obeïr, tant pour ſauuer ſa vie, que pour gaigner le tẽps qu’elle eſperoit que ſon mary reuiendroit. Et par le cõmandement dudict Cordelier, commença à ſe deſcoëffer, le plus longuement qu’elle peut. Et quand elle fut en cheueux, le cordelier ne regarda à la beauté qu’ils auoient, mais les couppa haſtiuement : & ce faict, la feit deſpouïller toute en chemiſe, & luy veſtit le petit habit qu’il portoit, reprenant le ſien accouſtumé : & le plus toſt qu’il peut, partit de leans, menãt auec ſoy ſon petit cordelier, que ſi long temps il auoit deſiré. Mais Dieu, qui a pitié de l’innocent en tribulation, regarda les larmes de ceſte pauure damoiſelle : en ſorte que le mary, ayant faict ſes affaires, plus toſt qu’il ne cuidoit, retourna en la maiſon par vn meſme chemin, que ſa femme ſ’en alloit. Mais quãd le cordelier l’apperceut de loing, il diſt à la damoiſelle : voicy voſtre mary que ie voy venir. Ie ſçay que ſi vous le regardez, il vous vouldra tirer hors de mes mains : parquoy, marchez deuant moy, & ne tournez nullement la teſte du coſté de lá ou il ira : car ſi vous faictes vn ſeul ſigne, i’auray plus toſt mon poignart en voſtre gorge, qu’il ne vous aura deliurée de ma main. En ce diſant le gentil-homme approcha, & luy demanda dont il venoit. Il luy diſt, de voſtre maiſon, ou i’ay laiſſé ma damoiſelle voſtre femme, qui ſe porte tresbien, & vous attend. Le gentil-homme paſſa oultre, ſans apperceuoir ſa femme : mais le ſeruiteur, qui eſtoit auec luy, lequel auoit touſiours accouſtumé d’entretenir le compaignon du cordelier nommé frere Iean, commença à appeller ſa maiſtreſſe, penſant que ce fuſt frere Iean. La pauure femme, qui n’oſoit tourner la teſte du coſté de ſon mary, ne luy reſpondit mot : mais ſon varlet pour la veoir au viſage trauerſa le chemin, & ſans reſpondre rien, la damoiſelle luy ſeit ſigne de l’œil, qu’elle auoit tout plein de larmes. Le varlet ſ’en va apres ſon maiſtre, & luy diſt : Monſieur, en trauerſant le chemin, i’ay aduiſé le compaignon du cordelier, qui n’eſt point frere Iean, mais reſemble tout faict à ma damoiſelle voſtre femme, qui auec vn œil plein de larmes, m’a iecté vn piteux regard. Le gentil-homme luy diſt qu’il reſuoit, & n’en tint compte. Mais le varlet perſiſtant, le ſupplia luy donner congé d’aller apres, & qu’il attendiſt au chemin, pour veoir ſi c’eſtoit ce qu’il penſoit. Le gentil-homme luy accorda, & demeura pour veoir que ſon varlet luy rapporteroit. Mais quand le cordelier ouït derriere luy le varlet qui appelloit frere Iean, ſe doubtant que la damoiſelle euſt eſté cogneuë, vint auec vn grand baſton ferré qu’il tenoit, & en donna vn ſi grand coup par le coſté au varlet, qu’il l’abatit du cheual à terre. Incontinent ſaillit ſur ſon corps, & luy couppa la gorge. Le gentil-hõme qui de loing veid tresbucher ſon varlet, penſant qu’il fut tombé par quelque fortune, courut apres pour le releuer. Et ſi toſt que le cordelier le veid, il luy donna de ſon baſton ferré comme il auoit faict à ſon varlet, & le portant par terre ſe ietta ſur luy, mais le gentil-homme, qui eſtoit fort & puiſſant, embraſſa le cordelier de telle ſorte, qu’il ne luy donna pouuoir de luy faire mal, & luy feit ſaillir le poignart des poings, lequel ſa femme incontinent alla prendre, & le bailla à ſon mary, & de toute ſa force tint le cordelier par le chapperon, & le mary luy donna pluſieurs coups de poignart : en ſorte, qu’il luy requiſt pardon, & luy confeſſa toute la verité de ſa meſchanceté. Le gentil-hõme ne le voulut point tuer : mais pria ſa femme d’aller en ſa maiſon querir ſes gens, & quelque charrette pour le mener : ce qu’elle feit. Et apres auoir deſpouïllé ſon habit, courut toute en chemiſe, la teſte raſe, iuſques en ſa maiſon. Incontinent accoururẽt tous ſes gens, pour aller à leur maiſtre, luy aider à mener le loup qu’il auoit prins : & le trouuerent dedans le chemin, ou il fut prins, & mené en la maiſon du gẽtil-homme, lequel apres le feit cõduire à la iuſtice de l’Empereur en Flandres, ou il cõfeſſa ſa meſchante volonté, & fut trouué par ſa confeſsion, & preuue faicte par cõmiſſaires ſur le lieu, qu’en ce monaſtere y auoit eſté mené vn grãd nombre de gentils-femmes, & autres belles filles, par le moyen que ce cordelier y vouloit mener ceſte damoiſelle : ce qu’il euſt faict, ſans la grace de noſtre Seigneur, qui aide touſiours à ceux qui ont eſperance en luy. Et fut ledict monaſtere ſpolié de ſes larcins & belles filles, qui eſtoient dedans : & les moines enfermez bruſlez auec ledict monaſtere, pour perpetuelle memoire de ce crime : par lequel ſe peult cognoiſtre, qu’il n’y a rien plus cruel qu’amour, quand il eſt fondé ſur vice : cõme il n’eſt rien plus humain ne louable, quand il habite en vn cueur vertueux.
Ie ſuis bien marry, mes dames, dequoy la verité ne nous amene des comptes autant à l’aduãtage des cordeliers, comme elle faict à leur deſaduantage. Car ce me ſeroit grand plaiſir, pour l’amour que ie porte à leur ordre, d’en ſçauoir quelqu’vn ou i’euſſe moyen de les louër. Mais nous auõs tant iuré de dire verité, que ie ſuis contrainct, apres le rapport de gens ſi dignes de foy, de ne la celer, vous aſſeurant que quand les religieux de ce iourd’huy feroient acte, digne de memoire à leur gloire, ie mettrois grand peine à le faire trouuer beaucoup meilleur, que ie n’ay faict à dire la verité de ceſtui-cy. En bonne foy, Guebron, diſt Oiſille, voila vn amour qui ſe deuroit nommer cruauté. Ie m’esbahis, diſt Simontault, commẽt il eut la patience, la voyant en chemiſe, & au lieu ou il en pouuoit eſtre maiſtre, qu’il ne la print par force. Il n’eſtoit pas friant, diſt Saffredēt : mais il eſtoit gourmant : car pour l’enuie qu’il auoit de ſ’en ſaouler tous les iours, il ne ſe vouloit point amuſer d’en taſter. Ce n’eſt point cela, diſt Parlamẽte : mais entendez, que tout hõme furieux, eſt touſiours paoureux, & la crainte qu’il auoit d’eſtre ſurprins, & qu’on luy oſtaſt ſa proye, luy faiſoit emporter ſon aigneau, comme vn loup ſa brebis, pour la manger à ſon aiſe. Toutesfois, diſt Dagoucin, ie ne ſçaurois croire, qu’il luy portaſt amour, & auſſi qu’en vn cueur ſi vilain que le ſien, amour euſt ſceu habiter. Quoy que ce ſoit, diſt Oiſille, il en fut bien puny. Ie prie à Dieu que de pareilles entrepriſes, puiſſent ſaillir telles punitiõs. Mais à qui donnerez vous voſtre voix ? A vous, ma dame, diſt Guebron : vous ne fauldrez à nous en dire quelque bonne. Puis que ie ſuis en mon rang, diſt Oiſille, ie vous en racompteray vne bonne, pource qu’elle eſt aduenuë de mon temps, & que celuy meſme, qui me l’a comptée, l’a veuë. Ie ſuis ſeure que vous n’ignorez pas, que la fin de tous noz malheurs eſt la mort : mais mettant fin à noſtre malheur, elle ſe peult nommer noſtre felicité, & ſeur repos. Parquoy, le malheur de l’homme eſt, deſirer la mort, & ne la pouuoir auoir. Le plus grand mal que lon puiſſe donner à vn malfaicteur, n’eſt pas la mort : mais eſt de donner vn tourment continuel, ſi grand, qu’il la faict deſirer : & ſi petit, qu’il ne la peult auancer : ainſi qu’vn mary le bailla à ſa femme, comme vous orrez.